**Ilja Venäläinen** (s. 27. syyskuuta 1980 Espoo, Suomi) on suomalainen entinen jalkapalloilija, pelipaikaltaan hän oli hyökkääjä.

Ura
---

Venäläinen aloitti jalkapallon pelaamisen neljän vanhana, ensiopit hän omaksui Kopari-nappuloissa, mutta vaihtoi viiden-kuuden ikäisenä keltamustiin.  KuPS:n pudottua kauden 1997 jälkeen Kakkoseen joukkueen valmentaja Jouni Jäntti nosti hyvin lupaavana pidetyn 17-vuotiaan Venäläisen seuran edustusjoukkueeseen. Venäläinen debytoi edustusjoukkueen paidassa 3. toukokuuta 1998 pelatussa vierasottelussa Nilsiän Pallo-Haukkoja vastaan. KuPS voitti ottelun 1-2. Ensimmäisen maalinsa Venäläinen teki seuraavassa ottelussa jossa vastassa oli Rovaniemen Kanuunat. Kauden jälkeen KuPS nousi takaisin Ykköseen. Ensimmäisen Veikkausliigaottelunsa Venäläinen pelasi 22. huhtikuuta Turussa, kun kauden avausottelussa oli vastassa FC Inter. Ottelu päättyi 2-2 ja Venäläinen teki toisen maaleista. Hän pelasi seuran edustusjoukkueessa kuuden kauden ajan ennen siirtymistään Pietarsaaren Jaroon kaudeksi 2004. Jaroa Venäläinen edusti vain yhden kauden ennen siirtymistään FC KooTeePeehen, jossa hän pelasi kaudet 2005 ja 2006.

Kaudeksi 2007 Venäläinen palasi KuPS:aan. Hän oli 12 maalillaan Ykkösen viidenneksi paras, ja joukkueensa paras maalintekijä. KuPS päätti kautensa sarjan voittoon ja nousi kaudeksi 2008 takaisin Veikkausliigaan. Syyskuussa 2008 Venäläinen ja KuPS sopivat jatkosta kauden 2010 loppuun asti. Kauden 2010 päätteeksi hän saavutti ensimmäisen SM-mitalinsa seuran yllettyä Veikkausliigassa toiseksi. Venäläinen allekirjoitti lokakuussa 2010 vuoden mittaisen jatkosopimuksen.

Kausi 2010 oli menestys niin seuralle kuin Venäläiselle itselleen. Venäläisen vahva vire jatkui myös vuoden vaihteen yli. Tammikuussa 2011 pelatussa Uusi Lahti Cupissa Venäläisen otteet olivat niin vahvat että hänet kutsuttiin ensimmäistä kertaa aikuisten maajoukkueeseen. A-maajoukkueen valmentaja Markku Kanerva nosti hänet maajoukkueeseen helmikuussa 2011. Venäläinen teki A-maajoukkuedebyyttinsä 9. helmikuuta 2011 kun Suomi kohtasi Belgian Gentissä. Hän pääsi kentälle 83 minuutin kohdalla, kun Tim Sparv vaihdettiin pois kentältä. Venäläinen pelasi ottelussa numerolla 19.

Talvikausi 2011 jatkui menestyksellisesti kun Venäläinen jakoi Liigacupin maalipörssin voiton FC Hongan Ilari Äijälän kanssa kuudella osumalla. 

16. kesäkuuta 2013 Veikkausliigan ottelussa FF Jaroa vastaan Venäläinen teki uransa sadannen maalin KuPS-paidassa. Lukema sisältää kaikilla sarjatasoilla sekä erilaisissa liigan karsintasarjoissa tehdyt maalit. Aiemmin kyseiseen saavutukseen ovat yltäneet vain Aaro Heikkinen (126) ja Olavi Rissanen (125).

Venäläisen ammattilaisura päättyi kauden 2013 jälkeen. Hän pelasi urallaan yhteensä 304 pääsarjaottelua, joissa hän teki 74 maalia.

Kaudella 2014 Vänäläinen pelasi virallisia sarjapelejä PuPa:ssa (Itä-Suomen piirin Viitonen) 14 ottelua ja teki 17 maalia.  

Pelikauden 2020 lopussa Venäläinen teki loppukautta koskevan sopimuksen Kuopion Elon kanssa. Näin hänestä tuli yksi niistä, joka on urallaan edustanut kaikkia kolmea kuopiolaista pääsarjassa esiintynyttä jalkapalloseuraa. Venäläinen pelasi lopulta Elossa Nelosessa kaksi ottelua ilman tehtyjä maaleja.

Venäläinen pelasi myös futsalia aina maajoukkuetasolla asti. Hän edusti Suomen futsalmaajoukkuetta neljässä ottelussa, joissa hän teki yhden maalin.

Saavutukset
-----------

* SM-hopeaa 2010
* Kakkosen voitto 1998
* Ykkösen voitto 2000, 2007

Yksityiselämä
-------------

Venäläinen valmistui kauppatieteiden maisteriksi Itä-Suomen yliopistosta marraskuussa 2013. Pro gradu -tutkielmassaan hän käsitteli sitä, miten putkiremontin kustannukset näkyvät kuopiolaisten kerrostaloasuntojen hinnassa. Jalkapallouransa jälkeen hän siirtyi Verohallinnon palvelukseen verosihteeriksi.

Lähteet
-------

1. ↑  Soininen, Heidi (vast. toim.): *Jalkapallokirja 2013*, s. 443. Suomen Palloliitto, 2013. ISSN 0787-7188.
2. ↑  pelaajatilastot Veikkausliiga. Viitattu 9.12.2014.
3. ↑  Viikkosavo 14/8.4.1998 (toim. Jorma Ylinen)
4. ↑  KuPS ja Ilja Venäläinen jatkosopimukseen *kups.fi*.  4.12.2012. Viitattu 4.12.2012.
5. ↑  Tilastot: Maalintekijät. Suomen Palloliitto.  Arkistoitu 23.9.2010. Viitattu 22.10.2007.
6. ↑  Ilja Venäläinen jatkaa KuPS:ssa 2010 loppuun saakka *Iltasanomat*.  9.9.2008.  Arkistoitu 11.9.2008. Viitattu 9.9.2008.
7. ↑  Venäläinen ja Pöntinen jatkavat Kuopiossa *yle.fi*.  21.10.2010. Viitattu 22.10.2010. [vanhentunut linkki]
8. ↑  Ilja Venäläinen korvaa Väyrysen A-maajoukkueessa *savonsanomat.fi*.  4.2.2011.  Arkistoitu 21.10.2014. Viitattu 13.1.2013.
9. ↑  Ilja Venäläisen sadas KuPS-maali *kups.fi*.  17.6.2013. Viitattu 17.6.2013.
10. 1 2  Savon Sanomat (Arkistoitu – Internet Archive)
11. ↑  Ilja Venäläinen *Veikkausliiga.com*. Veikkausliiga Hall of Fame. Viitattu 21.10.2014.
12. ↑  Itä-Suomi Viitonen B-lohko, PuPa 15.5 – 20.8.-14 SPL Itä-Suomen piiri. Viitattu 9.12.2014.
13. ↑  Itä-Suomi Viitonen loppusarja, PuPa 1.9 – 3.10.-14 SPL Itä-Suomen piiri. Viitattu 9.12.2014.
14. ↑  Ilja Venäläinen nostaa sarjatasoaan loppukaudeksi *Savon Sanomat*.  3.9.2020. Viitattu 16.3.2021.
15. ↑  Maajoukkuepelaajat *Palloliitto.fi*. Suomen Palloliitto.  Arkistoitu 6.10.2014. Viitattu 5.12.2014.
16. ↑  Malinen, Markku; Mattila, Marianne. Uransa jatkoa pohtiva KuPS-tähti selvitti: Asunto kannattaa myydä ennen putkiremonttia. yle.fi. 14.11.2013. Viitattu 19.11.2013.

Aiheesta muualla
----------------

* Kuvia tai muita tiedostoja aiheesta **Ilja Venäläinen** Wikimedia Commonsissa

* Venäläisen esittely Veikkausliigan sivuilla